## Odluka Ustavnog suda Republike Hrvatske broj: U-III-350/1996 od 4. prosinca 1996.

### NN 107/1996 (20.12.1996.), Odluka Ustavnog suda Republike Hrvatske broj: U-III-350/1996 od 4. prosinca 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci dr. Velimir Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac, Milan Vuković i Mladen Žuvela, odlučujući povodom ustavne tužbe
B. S. iz R., podnesene po punomoćniku T. M., odvjetniku iz R., radi zaštite
ustavnih prava, na sjednici održanoj 4. prosinca 1996. godine, donio je
slijedeću

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

U pravodobno podnesenoj i dopuštenoj ustavnoj tužbi, podnesenoj putem
punomoćnika, B. S. iz R. navodi da su mu u postupku primitka u hrvatsko
državljanstvo, rješenjem Ministarstva unutarnjih poslova, broj: 511-01-42-UP/I-4/3169/1-94
od 19. svibnja 1995. i presudom Upravnog suda Republike Hrvatske, broj:
Us-4794/1995 od 7. veljače 1996. godine, povrijeđena ustavna prava iz članaka
14. stavka 2. i 19. stavka 1. Ustava Republike Hrvatske.

Naznačenim odlukama podnositelju ustavne tužbe odbijen je zahtjev za
primitak u hrvatsko državljanstvo zbog toga što ne ispunjava uvjet iz točke
5. stavka 1. članka 8. Zakona o hrvatskom državljanstvu ("Narodne novine",
br. 53/91, 70/91, 28/92 i 113/93) jer da, zbog osuđivanosti za krivično
djelo, ne poštuje pravni poredak Republike Hrvatske.

Podnositelj u ustavnoj tužbi ističe da su nadležna tijela pri rješavanju
njegovog zahtjeva trebala cijeniti da je on, iako rođen u T. 8. siječnja
1965. godine, odmah nakon toga došao s roditeljima živjeti u Hrvatsku gdje
da je završio i školovanje te stalno živi u Republici Hrvatskoj.

Nadalje, navodi da ne poriče da je pravomoćno suđen na kaznu zatvora
od dvije godine, koju je izdržao, ali da to ne znači da on ne poštuje pravni
poredak države ili njezinu kulturu. Nadalje, njegova obitelj je dobila
državljanstvo Republike Hrvatske pa u cilju zaštite obitelji smatra podnositelj
da ima temelja i njega primiti u hrvatsko državljanstvo.

Ustavna tužba nije osnovana.

Uvidom u spis predmeta utvrđeno je da je podnositelj ustavne tužbe osuđen
pravomoćnom presudom Županijskog suda u R., broj: K-45/98 od 7. svibnja
1992. zbog krivičnog djela iz članka 34. stavka 1. Krivičnog zakona Republike
Hrvatske ("Narodne novine", br. 32/93, 38/93) u svezi s člankom 17. Osnovnog
krivičnog zakona Republike Hrvatske ("Narodne novine", br. 31/93, 35/93,
108/95), (ubojstvo u pokušaju) i osuđen na kaznu zatvora od dvije godine.

Stranac može steći hrvatsko državljanstvo i prirođenjem ako udovoljava
zakonskim pretpostavkama utvrđenim u odredbama članka 8. Zakona o hrvatskom
državljanstvu ("Narodne novine", br. 53/91, 28/92). Odredba točke 5. stavka
1. tog članka određuje da je jedan od kumulativnih uvjeta za stjecanje
hrvatskog državljanstva da se iz ponašanja stranca može zaključiti da poštuje
pravni poredak i običaje u Republici Hrvatskoj i da prihvaća njezinu kulturu.

Ministarstvo unutarnjih poslova, rješavajući zahtjev podnositelja ustavne
tužbe, ocijenilo je da podnositelj ustavne tužbe taj zakonom propisan uvjet
nije ispunio jer osuđivanost za krivično djelo protiv života i tijela upućuje
na zaključak da zahtjevatelj ne poštuje pravni poredak Republike Hrvatske.

Upravni sud utvrdio je da je prvostupanjsko rješenje na zakonu osnovano
jer je diskreciono pravo Ministarstva unutarnjih poslova da ocijeni, prema
nedvojbeno utvrđenim činjenicama, da li tražitelj hrvatskog državljanstva
poštuje pravni poredak Republike Hrvatske.

Nadležna tijela su osporene odluke donijela na zakonom propisan način,
temeljeći ih na važećim zakonskim odredbama.

Ustavni sud je utvrdio da, s obzirom na izneseno, nema temelja tvrdnja
ustavne tužbe da su osporene odluke donesene suprotno odredbi članka 14.
Ustava (jednakost građana), odnosno da su tim odlukama povrijeđena ustavna
prava podnositelja ustavne tužbe iz članka 19. stavka 1. (utemeljenost
na zakonu pojedinačnih akata državne uprave i tijela koja imaju javne ovlasti).

Stoga je, na temelju odredbi članka 61. Poslovnika Ustavnog suda Republike
Hrvatske ("Narodne novine", br. 29/94), odlučeno kao u izreci.

Odluka o objavljivanju temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine", br. 13/91).

Broj: U-III-350/1996
Zagreb, 4. prosinca 1996.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 107/1996-2089